จับตาหน้าผาการคลัง
ในสัปดาห์นี้สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวอยู่ในกรอบ 30.60-30.85 บาทต่อเหรียญสหรัฐ
3 ธ.ค. 2555

โดย...นลิน ฉัตรโชติธรรม
ในสัปดาห์นี้สายงานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวอยู่ในกรอบ 30.60-30.85 บาทต่อเหรียญสหรัฐ โดยคาดว่าความกังวลในเรื่องการเจรจาหาข้อตกลงปัญหาการคลังของสหรัฐอาจจะส่งผลให้นักลงทุนกลับไปถือเงินดอลลาร์สหรัฐ หลังจากที่ สส.พรรครีพับลิกัน และประธานสภาล่าง นาย John Boehner กล่าวว่า ยังไม่มีความคืบหน้าในการเจรจา เนื่องจากฝ่ายทำเนียบขาวยังคงยื่นข้อเสนอการตัดงบประมาณที่น้อยเกินไป และห่างไกลจากความเป็นไปได้ที่จะตกลงกันได้
ทั้งนี้ การอ่อนค่าของค่าเงินบาทมีแนวรับอยู่ที่ระดับ 31.10 บาทในระยะกลาง (ซึ่งเป็นค่าเฉลี่ย 50 วัน) อย่างไรก็ดี เราคาดว่าค่าเงินบาทมีแนวโน้มแข็งค่าขึ้นสู่ระดับ 30.50 บาท ในช่วง 1-3 เดือนข้างหน้าจากการฟื้นตัวของเศรษฐกิจโลกที่เริ่มส่งผลต่อความต้องการลงทุนในสินทรัพย์เสี่ยง โดยสังเกตได้จากการแข็งค่าขึ้นอย่างรวดเร็วของเงินวอนเกาหลีใต้ (2.5% เทียบดอลลาร์สหรัฐตั้งแต่เดือน ก.ย.) และเงินดอลลาร์ฮ่องกงที่ยังอยู่ในระดับใกล้ 7.75 ซึ่งเป็นระดับที่แข็งค่าสุดที่ทางการกำหนดไว้
ข้อมูลเศรษฐกิจที่น่าจับตามองในสัปดาห์นี้ ได้แก่ ดัชนีผู้จัดการฝ่ายจัดซื้อภาคการผลิตของจีน ดัชนีความเชื่อมั่นผู้บริโภคและการจ้างงานนอกภาคเกษตรของสหรัฐ ส่วนฝั่งยูโรโซนมีดัชนีผู้จัดการฝ่ายจัดซื้อ และ GDP ไตรมาส 3 นอกจากนี้ยังมีอัตราเงินเฟ้อของไทยจากกระทรวงพาณิชย์ด้วย
สำหรับค่าเงินยูโรในสัปดาห์นี้ เราคาดว่าค่าเงินยูโรจะทรงตัวใกล้ระดับ 1.3000 เหรียญสหรัฐ โดยมีแนวรับอยู่ที่ 1.2900 เหรียญสหรัฐ ซึ่งเป็นค่าเฉลี่ยในรอบ 30 วัน เนื่องจากตลาดยังกังวลเรื่องปัญหาการคลังของสหรัฐ ส่งผลให้เงินยูโรปรับขึ้นได้อย่างจำกัด
ขณะที่ค่าเงินเยนคาดว่าจะเคลื่อนไหวระหว่าง 81.90-82.90 โดยยังอยู่ในแนวโน้มอ่อนค่าหลังปรับขึ้นผ่านแนวต้านที่ 80.70 ซึ่งสูงกว่าค่าเฉลี่ยในรอบ 30, 50 และ 200 วัน